CELEX: 32022R0199
Language: bg
Date: 2021-12-02 00:00:00
Title: Делегиран регламент (ЕС) 2022/199 на Комисията от 2 декември 2021 година за изменение на Регламент (ЕС) 2019/1241 на Европейския парламент и на Съвета по отношение на използването на устройства за изключване при риболова на норвежки паут в Северно море

15.2.2022   
               
               
                  BG
               
               
                  Официален вестник на Европейския съюз
               
               
                  L 33/1
               
            
         ДЕЛЕГИРАН РЕГЛАМЕНТ (ЕС) 2022/199 НА КОМИСИЯТА
         от 2 декември 2021 година
         за изменение на Регламент (ЕС) 2019/1241 на Европейския парламент и на Съвета по отношение на използването на устройства за изключване при риболова на норвежки паут в Северно море
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/1241 на Европейския парламент и на Съвета от 20 юни 2019 г. за опазване на рибните ресурси и защита на морските екосистеми чрез технически мерки, за изменение на регламенти (ЕО) № 1967/2006 и (ЕО) № 1224/2009 на Съвета и на регламенти (ЕС) № 1380/2013, (ЕС) 2016/1139, (ЕС) 2018/973, (ЕС) 2019/472 и (ЕС) 2019/1022 на Европейския парламент и на Съвета и за отмяна на регламенти (ЕО) № 894/97, (ЕО) № 850/98, (ЕО) № 2549/2000, (ЕО) № 254/2002, (ЕО) № 812/2004 и (ЕО) № 2187/2005 на Съвета (1), и по-специално член 15, параграф 2 от него,
         като има предвид, че:
         
                     (1)
                  
                  
                     В приложение V към Регламент (ЕС) 2019/1241 се определят установени на регионално равнище технически мерки за Северно море, Скагерак и Категат.
                  
               
                     (2)
                  
                  
                     Когато държавите членки с пряк управленски интерес по отношение на даден вид риболов са на мнение, че са налице алтернативни мерки, които са съвместими със защитата на млади екземпляри чрез използването на устройства за селективност, алтернативни на установените на регионално равнище и посочени в част Б от приложения V—XI към Регламент (ЕС) 2019/1241, Комисията може да приеме такива мерки чрез делегирани актове въз основа на съвместна препоръка, представена от тези държави членки.
                  
               
                     (3)
                  
                  
                     Съгласно член 16 от Регламент (ЕС) 2019/1241 държавите членки с пряк управленски интерес по отношение на даден вид риболов могат да представят на Комисията съвместна препоръка за целите на приемането на техническите мерки, посочени в член 15, параграф 2 от същия регламент, във връзка с характеристиките на селективност на риболовните уреди по отношение на размера и видовете. Държавите членки, които представят такава препоръка, трябва да предоставят научни доказателства, потвърждаващи, че посочените мерки водят до характеристики на селективност за определени видове или комбинация от видове, които са поне еквивалентни на характеристиките на селективност на уредите, определени в част Б от приложения V—X и в част А от приложение XI към посочения регламент.
                  
               
                     (4)
                  
                  
                     Пряк управленски интерес по отношение на риболова в Северно море имат Белгия, Дания, Германия, Франция, Нидерландия и Швеция („Групата от Схевенинген“). След консултация с Консултативния съвет за Северно море на 26 февруари 2020 г. Групата от Схевенинген представи на Комисията съвместна препоръка въз основа на член 15 от Регламент (ЕС) 2019/1241, в която се предлага делегиран акт за изменение на част Б от приложение V към посочения регламент, за да се позволи използването на селективно по отношение на видовете устройство при риболова на норвежки паут в Северно море като алтернатива на сортиращата решетка с максимално разстояние между пръчките 35 mm, както е определено в част Б от приложение V към посочения регламент, като базова мярка за този целеви риболов.
                  
               
                     (5)
                  
                  
                     На 30 септември 2021 г. бяха проведени консултации по съвместната препоръка с експертната група по рибарство. Европейският парламент присъства на заседанията като наблюдател.
                  
               
                     (6)
                  
                  
                     Научният, технически и икономически комитет по рибарство (НТИКР) заключи (2), че в сравнение със сортиращата решетка използването на устройство за изключване вероятно ще доведе до намаляване на дела на прилова (изразено в тегло и в брой екземпляри) и до запазване или подобряване на модела на експлоатация на приловните видове, чийто размер надхвърля този на норвежкия паут (например трескови риби). НТИКР посочи, че екземплярите с дължина под 15 cm представляват само малка част от общия прилов, поради което устройството за изключване ще доведе до значително намаляване на прилова при риболова на норвежки паут в сравнение със сортиращата решетка.
                  
               
                     (7)
                  
                  
                     Поради това Регламент (ЕС) 2019/1241 следва да бъде съответно изменен.
                  
               
                     (8)
                  
                  
                     Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху планирането на риболовния сезон на корабите на Съюза и съответните икономически дейности. Тъй като риболовът на норвежки паут се извършва от септември до декември, настоящият регламент следва да се прилага от 1 септември 2021 г. Това прилагане с обратно действие не засяга принципа на правна сигурност и защита на оправданите правни очаквания,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение V към Регламент (ЕС) 2019/1241 се изменя в съответствие с приложението към настоящия регламент.
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            Той се прилага от 1 септември 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 2 декември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 198, 25.7.2019 г., стр. 105.
         
            (2)  https://stecf.jrc.ec.europa.eu/documents/43805/2786172/STECF+PLEN+20-03.pdf
      
      
         
            ПРИЛОЖЕНИЕ
            В приложение V, част Б, точка 1.4 деветото вписване в таблицата се изменя, както следва:
            
               
                           Размер на окото
                        
                        
                           Географски зони
                        
                        
                           Условия
                        
                     
                           „Най-малко 16 mm
                        
                        
                           Цялата зона
                        
                        
                           Целеви риболов на дребни пелагични видове, които не са включени на друго място в таблицата.
                           Целеви риболов на норвежки паут. Монтира се едно от следните устройства:
                           
                                       1)
                                    
                                    
                                       сортираща решетка с максимално разстояние между пръчките 35 mm;
                                    
                                 
                                       2)
                                    
                                    
                                       устройство за изключване (*1), ако са изпълнени следните условия:
                                       
                                                   i)
                                                
                                                
                                                   устройството за изключване трябва да е с максимален размер на окото 70 mm и да е монтирано с кант от PVC или подобни гъвкави материали;
                                                
                                             
                                                   ii)
                                                
                                                
                                                   когато в устройството за изключване е монтирано платно по протежение на неговия конус (или тръба), това платно трябва да е изработено от PVC или подобен гъвкав материал, като размерът на платното трябва да бъде такъв, че да не покрива повече от 75 % от площта на напречното сечение, в което е разположено; и
                                                
                                             
                                                   iii)
                                                
                                                
                                                   в тесния край на устройството за изключване трябва да бъде срязан изходен отвор с размер, не по-малък от 50 x 50 cm.
                                                
                                             
                                 Целеви риболов на сива и розова скарида. В съответствие с правилата, установени на национално или регионално равнище, трябва да се монтира разделящ трал или сортираща решетка.“
                        
                     
            
               (*1)  „Устройство за изключване“ означава конусовидно устройство с мрежа, което отговаря на следните критерии:
            
                        (1)
                     
                     
                        да е поставено пред тралната торба по такъв начин, че предният ръб или основата на конуса да са прикрепени към пълната обиколка на трала пред торбата или удължението,
                     
                  
                        (2)
                     
                     
                        да се стеснява в единия си край, който е прикрепен към дъното на трала,
                     
                  
                        (3)
                     
                     
                        на мястото, на което тесният край на устройството за изключване се съединява с тралната торба, да бъде срязан изходен отвор,
                     
                  
                        (4)
                     
                     
                        да позволява преминаването на норвежки паут и задържането му в торбата, като същевременно приловните видове бъдат освобождавани чрез насочване към изходния отвор.“